2 op Williston vas weens roof, verkragting | Netwerk24
Deur Marietjie Gericke 15 September 2019 18:56
Twee mans is Sondag in hegtenis geneem nadat hulle glo 'n 75-jarige vrou in haar huis in Williston in die Karoo aangehou, beroof en verkrag het.
Kapt. Sergio Kock, polisiewoordvoerder, sê twee mans het Saterdagaand omstreeks 22:00 by die vrou se huis op die dorp ingebreek en haar met 'n mes aangehou.
Sy is van haar bankkaarte en ander waardevolle artikels beroof.
Die rowers het die bejaarde vrou se hande en voete vasgebind voordat hulle daar weg is om geld te gaan trek. Hierna het hulle na die huis teruggekeer en een van die mans het die vrou verkrag.
Kock sê die polisie het 'n soektog van stapel gestuur en het 14 uur later twee verdagtes vasgetrek nadat hulle inligting opgevolg het.
Hy sê die verdagtes is by hul huise in Williston in hegtenis geneem.
Die een verdagte is 29 jaar oud en die ander is 'n minderjarige wat 17 jaar oud is. Die ondersoek duur voort.